ഞെട്ടല് വിട്ടു മാറാതെ ചക്കരക്കല്ല് ചക്കരക്കല്ല്: നാലുദിവസമായി നാട് തിരയുകയായിരുന്ന പ്രജീഷിന്റെ മൃതദേഹം കനാല്ക്കരയില് ചാക്കില് കെട്ടിയിട്ട നിലയില് കണ്ടെത്തിയത് ഇന്നലെ രാവിലെ ചക്കരക്കല്ലിനെ അക്ഷരാര്ത്ഥത്തില് ഞെട്ടിച്ചു. സംഭവത്തിനുപിന്നില് ആരായിരിക്കുമെന്ന് അപ്പോള്ത്തന്നെ നാട്ടുകാര് ഏറെക്കുറെ ഉറപ്പിക്കുകയും ചെയ്തു. വന്ജനാവലിയാണ് സംഭവമറിഞ്ഞ് കനാല്ക്കരയില് തടിച്ചുകൂടിയത്. നാലുദിവസം മുമ്ബാണ് പ്രജീഷിനെ കാണാതായത്. കാണാതായ ദിവസം രാത്രി മൂന്നു സുഹൃത്തുക്കളും ചേര്ന്ന് മദ്യപിക്കാനെന്ന വ്യാജേന പ്രജീഷിനെ തന്ത്രപരമായി ബാറിനടുത്ത് കൊണ്ടുപോയി തൊട്ടടുത്ത ഗ്രൗണ്ടില് വച്ച് തലയ്ക്കു വെട്ടി കാലും കൈയും കെട്ടിയിട്ട് ചാക്കില്പൊതിഞ്ഞ് കനാലിനടുത്തേക്ക് തള്ളിയതെന്നാണ് പ്രാഥമികവിവരം. അബ്ദുള് ഷുക്കൂര്, റിയാസ്, പ്രശാന്ത് എന്നിവരാണ് സംഭവത്തിനു പിന്നിലെന്ന് പൊലീസിന് വിവരം ലഭിച്ചിട്ടുണ്ട്. പ്രതികളെ തിരിച്ചറിഞ്ഞതായും ഉടന് പിടിയിലാകുമെന്നും കണ്ണൂര് സിറ്റി പൊലീസ് അസി. കമ്മിഷണര് പി.പി. സദാനന്ദന് പറഞ്ഞു. ഇതില് ഒരാള് പൊലീസ് വലയിലായിട്ടുണ്ട്. മറ്റുള്ളവര്ക്ക് വേണ്ടി തിരച്ചില് നടത്തുകയാണ്. കൊല നടത്തിയ പ്രതി തന്നെ തന്റെ അടുത്ത സുഹൃത്തിനോട് വിവരം പറഞ്ഞതാണ് അന്വേഷണത്തില് നിര്ണായകമായത്. സുഹൃത്ത് അറിയിച്ചതിനെ തുടര്ന്ന് പൊലീസ് നടത്തിയ തിരച്ചിലിലാണ് പ്രജീഷിന്റെ മൃതദേഹം ചാക്കില്കെട്ടിയ നിലയില് കനാല്ക്കരയില്നിന്ന് കണ്ടെടുത്തത്. ചക്കരക്കല് പൊലീസ് സ്റ്റേഷന് പരിധിയില് വീട് നിര്മ്മാണത്തിനു വച്ച നാലു ലക്ഷം രൂപയുടെ തേക്ക് തടിയും ഉരുപ്പടികളും മോഷ്ടിച്ച കേസില് മിഡാവിലോട് കൊല്ലറോത്ത് വീട്ടില് അബ്ദുള് ഷുക്കൂര്43, പൊതുവാച്ചേരി മാക്കുന്നത്ത് ഹൗസില് എ. റിയാസ് 38 എന്നിവരെ പൊലീസ് അറസ്റ്റ് ചെയ്തിരുന്നു. ജൂലായ് 26ന് നടന്ന മോഷണത്തിനു ശേഷം ആഗസ്റ്റ് 9നാണ് പ്രതികളെ പിടികൂടിയത്. മരം മോഷണവുമായി ബന്ധപ്പെട്ട് പ്രതികളെക്കുറിച്ച് പൊലീസിന് വിവരം നല്കിയ ആളാണ് പ്രജീഷ്. ഇതിലുള്ള പ്രതികാരമാണ് ക്രൂരമായ കൊലപാതകത്തിലേക്ക് എത്തിയത്. ഈ കേസില് ജാമ്യത്തില് ഇറങ്ങിയതിനു ശേഷമാണ് പ്രതികള് പ്രജീഷിനെ കൊലപ്പെടുത്തിയതെന്നാണ് വിവരം.